钦定古今图书集成/明伦汇编/宫闱典/第133卷 > 梁芳
## 钦定古今图书集成/明伦汇编/宫闱典/第133卷 > 梁芳

按《明外史宦官传》：“芳者，宪宗朝内侍也。贪黩谀佞，与
韦兴比。而谄万贵妃，务为淫巧，日进美珠珍宝，悦妃
意。其党钱能、韦眷、王敬等争假采办名，出监大镇，帝
以妃故，不问也。妖人李孜省、僧继晓皆由芳进，共为
奸利，每以中旨授人官，累数千人，名传奉官。有白衣
躐至太常卿者。陕西巡抚郑时论芳被黜，陕民哭送”
之。帝闻颇悔，斥传奉官十人，系六人狱。诏自后传旨
授官者俱覆奏，然不罪芳也。刑部员外郎林俊劾芳
及继晓，帝怒，下之狱已，星变，言者复数十人，俱不报。
居久之，帝视内帑，见累朝金七窖俱尽，谓芳及韦兴
曰：“糜费帑藏，实由汝二人。”兴不敢对，芳独曰：“建显灵
宫及诸祠庙，为陛下祈万年福，岂糜费耶？”帝不怿，曰：
“吾不汝瑕，后之人将与汝计矣。”芳大惧，遂说贵妃劝
帝废太子而立兴王。帝许之。会泰山累震，占者言应
在东朝，帝惧乃止。孝宗立，言官交章论之，谪芳居南
京。寻下狱，兴亦斥退。正德初，群奄复荐兴司香太和
山，兼分守湖广行都司地方。尚书刘大夏、给事中周
玺、御史曹来旬谏不听，兴遂复用，而芳卒废以死。